Organizmo dehidratacija

Apie kitas dehidratacijos formas skaityti čia.
Dehidratacija – vandens kiekio organizme sumažėjimas, kai jo organizme lieka mažiau negu fiziologinė norma. Paprastai dehidratacija vadinamas toks vandens praradimas, kai ima trikti normali fiziologinė veikla.

Kai kurių rūšių organizmams dalinė ar visiška dehidratacija gali būti adaptyvi fiziologinė reakcija:
 kupranugariai yra prisitaikę prarasti gana daug vandens ir išlikti aktyvūs. Pvz., kupranugarių eritrocitai yra ovalūs, kas, manoma, užtikrina pakankamą deguonies pernašą net dėl dehidratacijos sutirštėjus kraujui.
 nemažai kerpių, bestuburių prisitaikę anhidroanabiozei – sausros sąlygomis jie gali visiškai išdžiūti, o atidrėkę jie vėl atsigauna, jų metabolizmas grįžta į normą.

Žmogaus organizmo dehidratacija 
Sutarta žmogaus organizmo dehidratacija laikyti organizmo vandens kiekio sumažėjimą 2 %. Kadangi vanduo paprastai prarandamas prakaituojant ar su šlapimu, todėl kartu prarandama ir nemažai organizmui būtinų mineralinių jonų. Tad dehidrataciją lydi organizmo osmosinės homeostazės sutrikimas.

Dėl dehidratacijos sausėja gleivinės (akių ir burnos), padidėja troškulys, sumažėja šlapimo išskyrimas.

Dehidratacijos lygiai 
Skiriami dehidratacijos lygiai:
 lengva dehidratacija – prarasta 5–6 % vandens,
 vidurinė – prarasta 5–10 % vandens,
 sunki – prarasta daugiau kaip 10 % vandens.
Daugiau kaip 20 % vandens praradimas – mirtinas. Dehidratacija itin pavojinga kūdikiams, kadangi jie dėl mažos kūno masės gali labai greitai prarasti pernelyg daug vandens. Dėl dehidratacijos kūdikiams pavojinga rotavirusinė infekcija, dėl kurio viduriuojama ir vemiama.

Dehidratacijos priežastys 
Žmogaus organizmo priežastys būna labai įvairios:
 Aplinkos veiksniai:
 karštas ir/ar sausas oras – prakaituodamas žmogus praranda daug vandens. Tai kompensuojama jo daugiau išgeriant.
 aviacinė dehidratacija – aukštai skrendančiuose lėktuvuose paprastai būna labai sausas oras (santykinis drėgnis 5–12 %), kas sukelia nepastebimą prakaitavimą.
 kraujavimas – su krauju prarandama daug vandens.
 nudegimas
 amfetamino, metamfetamino, kofeino ir kai kurių kitų stimuliatorių poveikis
 didelis išgertas alkoholinių gėrimų kiekis
 Fiziologinės būsenos:
 Viduriavimas
 Vėmimas
 Infekcinės ligos:
 cholera
 gastroenteritas
 geltonasis drugys
 rotavirusinė infekcija
 šigeliozė
 Mitybos sutrikimai

Simptomai 

Dehidratacijos simptomai yra:
 galvos skausmas (primenantis pagirių galvos skausmą),
 raumenų spazmai,
 „sniego“ regos lauke priepuoliai,
 sumažėjęs kraujospūdis
 svaigulys arba nualpimas staiga atsistojus
Negydoma sunki dehidratacija sukelia deliriumą, sąmonės praradimą, liežuvio tinimą, sunkiais atvejais – mirtį.

 Kai žmogus netenka 6-9 % skysčių ir druskų: gleivinės išsausėja, oda atvėsta, pasidaro pilkšvo atspalvio, akys būna įdubusios, rankos ir kojos irgi atvėsta, organizmas į aplinką gali reaguoti sulėtintai.
 Jei dehidratacija yra labai sunki – žmogaus organizmas netenka daugiau kaip 10 % kūno skysčių, visi paminėti požymiai yra dar stipriau išreikšti. Kūno temperatūros pakilimas duoda tvirtą pagrindą įtarti, kad viduriavimo ir dėl jo kilusios dehidratacijos priežastis yra infekcinė (užkrečiamoji) liga.
 Dehidratacijos metu gali purtyti šaltis, kūno virpėjimas, raumenų atsiplaidavimas, skysčių nelaikymas.
 Pervartojus alkoholio galima dehidratacija, raumenų atsipalaidavimas, šalčio krėtimas, spazmai, raumenų susitraukimai, retais atvejais (šlapimo bei išmatų) nelaikymas.

Nuorodos 

Ligos